text: Flæskestegen er reddet  
  21 december 2010 kl. 10.16
  Produktionen af flæskestege kører igen, efter Fødevarestyrelsens tilsynsteknikere er vendt tilbage til arbejdet.
  Julen er reddet - også i år kan der komme gris på tallerkenerne den 24. december. En strejke truede ellers flæskestegen i at nå frem til julebordene, men krisen er afblæst, fortæller Anne Willemoes, kommunikationsdirektør i Danish Crown til ritzau.
  
  Slagtede halvt så meget 
  Teknikerne er ansat i Fødevarestyrelsen, og her havde man besluttet at opsige nogle lokalaftaler. Det fik medarbejderne til at nedlægge arbejdet mandag
  Mandag, der normalt er årets travleste dag, måtte Danish Crown slagterierne nøjes med at slagte omkring halvdelen af de planlagte svin på grund af strejken.
   
  
  Vognmændenes ansvar 
  Det betød, at mere end 10.000 grise var strandet på landevejene, for når en gris først er sendt af sted til slagtning, må den af hensyn til fødevaresikkerheden ikke sendes tilbage i stalden.
   - Og de vognmænd, der oplevede ventetid med at komme af med deres grise, de fik klar besked på, at det var deres ansvar at holde grisene med foder og vand og at dyrene havde det varmt nok, siger hun.
  